སྔོན་གླེང་།དགོངས་མངའ་ལྟར་དེང་གི་དུས་སུ་རང་རེའི་བོད་ཀྱི་སྐད་ཡིག་དང་།མི་རིགས།རིག་གནས་དང་བཅས་པ་འཇིག་ཉེན་གྱི་གནས་སུ་གྱར་བཞིན་པ་འདིའི་ཐོག་བོད་ཕྱི་ནང་གང་ས་ནས་ལྷག་བསམ་དང་ཤེས་འཇོན་ལྡན་པའི་མི་སྣ་མི་ཉུང་བ་ཞིག་གིས་སྒེར་དང་ཚོགས་པའི་རྣམ་པ་གང་འོས་ཀྱི་ལམ་ནས་སྐད་རིགས་སྲུང་སྐྱོབས་ཀྱི་ལས་ལ་འབད་བཞིན་པ་སྟེ།དཔེར་ན་བོད་དུ་མཁན་ཆེན་ཚུལ་ཁྲིམས་བློ་གྲོས་མཆོག་གིས་རང་མི་རིགས་ཀྱི་སྐད་རིགས་སྲུང་སྐྱོབས་ཐད་ཀྱི་ཆེད་རྩོམ་ལུག་རྫི་རྒན་པོའི་ཀི་སྒྲདང་།སྐད་ཡིག་སློབ་གསོའི་འཆད་ཁྲིད་དུས་རབས་ཀྱི་རྔ་སྒྲ།ཚིག་མཛོད་རྒྱ་བོད་དབྱིན་གསུམ་གསར་བྱུང་རྒྱུན་བཀོལ་མིང་མཛོདའདྲ་བའི་རིན་ཐང་གཞལ་དུ་མེད་པའི་བརྩམ་བྱ་དང་འཆད་ཁྲིད་རེ་རེས་ཀྱང་སྐམ་རྙིད་ལ་ཕྱོགས་པའི་བོད་ཀྱི་སྐད་ཡིག་ལ་གསོན་ཤུགས་གསར་པ་ཞིག་སྦྱིན་བཞིན་པ་ལྟ་བུ་རེད།དེ་མཚུངས་ང་ཚོ་བཙན་བྱོལ་བའི་སྤྱི་ཆོགས་འདིའི་ནང་དུ་ཡང་བོད་སྐད་ཡིག་དར་སྤེལ་དང་སྲུང་སྐྱོབས་གནང་ཕྱོགས་ཐད།རིང་མིན་ལོ་ཤས་ཡར་སྔོན་ཏེ་༢༠༠༥ཙམ་ནས་དབུས་ཤེས་རིག་ལས་ཁུངས་ནས་ཡོངས་ཁྱབ་ལག་ལེན་འཁྱོལ་མིན་ལ་མ་ལྟོས་པར་ཤེས་ཡོན་ལྟ་གྲུབ་གསར་པ་གཏན་འབེབས་གནང་ཞིང་དེའི་དགོངས་དོན་བཞིན།རང་རེའི་ཕ་སྐད་འདི་སྐད་ཡིག་དང་པོའི་ངོ་བོར་སློབ་ཁྲིད་བྱ་རྒྱུར་ཚོད་ལྟའི་སླད་དུ་མེས་དབོན་གཙུག་ལག་དཔེ་སྟོན་སློབ་གྲྭ་དངོས་སུ་བཙུགས་ཏེ་ལམ་ལྷོངས་འབྱུང་བཞིན་པའི་སྒང་ལྟ་བུ་རེད།འོན་ཀྱང་ང་ཚོས་སྒྲུབ་ཀྱིན་པའི་བྱ་བ་འདི་ཙམ་གྱིས་བོད་སྐད་ཡིག་སྲུང་སྐྱོབ་དང་དར་སྤེལ་བགྱི་བའི་ནུས་ཤུགས་ཡོངས་སུ་རྫོགས་མེད་སྟབས།ང་ཚོས་ད་དུང་ཡང་རྒྱུན་སྐྱོང་གི་གོག་འགྲོས་ཙམ་མ་ཡིན་པར་གསར་གཏོད་ཀྱི་མཆོང་ལྡིང་ལ་བརྟེན་ཏེ་རང་རེའི་སྐད་ཡིག་འདི་འཇིག་རྟེན་གྱི་རྩེ་རུ་བཏེག་དགོས་པ་ནི་འདམ་ག་མེད་པའི་འདམ་ག་ཉག་གཅིག་ཏུ་སོང་ཡོད།དེའི་སྟབས་ཀྱིས་ཕྲན་རང་ཉིད་ཀྱང་ཤེས་ཡོན་གྱི་ན་ཚོད་ཕྲ་ཡང་རང་གི་འཇོན་ནུས་ལ་དཔགས་ཏེ་སྐད་ཡིག་ཤུགས་འབྱུང་དང་སྐད་ཡིག་འབད་སྦྱོང་གི་མཐུན་རྐྱེན་སྐྲུན་ཐབས།སྐད་བརྡ་ཚན་རིག་ལ་གཞི་བཅོལ་ཏེ་ཅུང་ཟད་སྤྲོ་བར་འདོད།